Η ΑΕΚ μετά το 0-0 με την Μίλαν στο ΟΑΚΑ φτιάχνει τον δικό της συντελεστή στην UEFA και βρίσκεται μία ισοπαλία από το να «πιάσει» τον Παναθηναϊκό.

Η ΑΕΚ μετά από απουσία έξι χρόνων επέστρεψε σε ομίλους ευρωπαϊκής διοργάνωσης και από το βράδυ της Πέμπτης, με το 0-0 στο ΟΑΚΑ απέναντι στη Μίλαν ξεκίνησε να χτίζει τον δικό της συντελεστή στη βαθμολογία της UEFA μέσω της οποίας δίνονται τα πλασαρίσματα στις κληρώσεις.

Πλέον η Ένωση έφτασε στην 158η θέση με 6.000 βαθμούς και το εντυπωσιακό είναι πως με μόλις μία παρουσία της σε ομίλους την τελευταία πενταετία, η ΑΕΚ μπορεί να «πιάσει» τον Παναθηναϊκό!

Το «τριφύλλι» έχει καταγράψει απογοητευτικές πορείες τα τελευταία χρόνια στην Ευρώπη και έχει κατρακυλήσει στην 148η θέση με 7.000 βαθμούς. Αυτό σημαίνει πως η ΑΕΚ είναι πολύ πιθανό όχι μόνο να φτάσει, αλλά και να ξεπεράσει τον Παναθηναϊκό από φέτος έχοντας τουλάχιστον άλλα δύο ματς (σ.σ. Ριέκα, Αούστρια).

Η ΑΕΚ με μία ισοπαλία θα φτάσει τον Παναθηναϊκό στην βαθμολογία, ενώ με δύο ισοπαλίες ή μία νικη θα τον προσπεράσει!

Να σημειωθεί πως ο Αστέρας Τρίπολης βρίσκεται στην 126η θέση με 9.000 βαθμούς, ο ΠΑΟΚ στην 45η θέση με 29.500 βαθμούς και ο Ολυμπιακός στην 24η θέση με 54.000 βαθμούς.